Drie planete dalk bewoonbaarKunstenaarsvoorstel van die drie planete wat om die dwergster, 40 ligjare van die aarde af, wentel. Die planete is ontdek danksy die TRAPPIST-teleskoop by ESO se La Silla-sterrewag. Grafika: M. Kornmesser/ESO Sterrekundiges het drie planete wat om ’n klein, koue ster 40 ligjare van die aarde wentel, ontdek. Amerikaanse en Belgiese wetenskaplikes het in die mees onlangse vakjoernaal, Nature, aangedui dat dié drie planete goeie kandidate is dat hulle bewoonbaar kan wees. Sterrekundiges het die ontdekking gemaak danksy die TRAPPIST-teleskoop by ESO se La Silla-sterrewag en die ster is “TRAPPIST-1” gedoop. TRAPPIST-1 is nie met die blote oog van die aarde af sigbaar nie, al is dit in ruimteterme net ’n hanetreetjie van die aarde af. Dit is 8% die grootte van ons son, en veel kouer. Die ster is net-net groter as Jupiter. Die drie planete, wat as aardgrootte beskryf word, wentel naby genoeg aan die ster om lewensvatbaar te wees, en is ver genoeg om nie aan te veel bestraling blootgestel te wees nie. Die wetenskaplikes meen meer ondersoekwerk met ’n beter teleskoop is nodig, en dat ons binne ons leeftyd behoort te weet of daar lewe op een of meer van die planete is. Lees meer: MIT News, CS Monitor